google/wiki40b huggingface dataset:
Σαντζίν Μπαγιάρ

Βίος

O Μπαγιάρ γεννήθηκε στο Ουλάν Μπατόρ το 1956. Ολοκλήρωσε τις σπουδές του στη Μόσχα στη Νομική και την περίοδο 1979-83 υπηρέτησε ως αξιωματικός, μέχρι το 1983. Εργάστηκε επίσης ως δημοσιογράφος και δίδαξε στην Ακαδημία Κοινωνικών Επιστημών . Στις ΗΠΑ ήταν διευθυντής του Ινστιτούτου Στρατηγικών Μελετών  του Υπουργείου Αμύνης της Μογγολίας. Από το 1997 ως το 2001 ήταν επικεφαλής του Γραφείου του Προέδρου της Δημοκρατίας της χώρας του. Το 2001 έγινε πρεσβευτής στη Μόσχα, μέχρι το 2005.

Πολιτική καριέρα

Έγινε μέλος του Επαναστατικού Κόμματος του Λαού της Μογγολίας (MPRP) το 1988. Το 2005 έγινε Γενικός Γραμματέας και τον Οκτώβριο του 2007 εξελέγη Πρόεδρος του κόμματος, επικρατώντας του Μιγίγκομπιν Ένχμπολντ. Στην ίδια ψηφοφορία στο Κογκρέσο, ο Μπαγιάρ εξελέγη νέος Πρωθυπουργός. Στις 22 Νοεμβρίου του 2007 η εκλογή του Μπαγιάρ στην πρωθυπουργία επιβεβαιώθηκε επίσημα με την έγκριση του Κοινοβουλίου.

Προβλήματα υγείας και παραίτηση

Τον Οκτώβριο του 2009 εισήχθη σε νοσοκομείο του Ουλάν Μπατόρ. Εξαιτίας των προβλημάτων υγείας που αντιμετώπισε, ανακοίνωσε με επιστολή του την παραίτησή του από την πρωθυπουργία, στις 26 Οκτωβρίου 2009. Έπειτα από δύο ημέρες επιβεβαιώθηκε ότι το κοινοβούλιο αποδέχθηκε την παραίτησή του. Ο Μπαγιάρ ζήτησε συγγνώμη από εκείνους που τον είχαν ψηφίσει και προσωρινός αντικαταστάτης του έγινε ο πρώτος αντιπρόεδρος της κυβέρνησης, Ν. Αλτανχουγιάγκ.
Επαρχία Ακζάρ

Το Ακζάρ (καζακικά: Ақжар ауданы‎) είναι επαρχία στην περιφέρεια Βορείου Καζακστάν Καζακστάν. Το διοικητικό κέντρο της περιοχής είναι το χωριό Ταλσίκ. Πληθυσμός: 17,989 (εκτίμηση 2013); 18,975 (απογραφή 2009); 27,176 (απογραφή 1999).
Βαλενθιανική Κοινότητα

Αρχαιότητα

Η Βαλενσιανική Κοινότητα διαθέτει αρκετούς αρχαιολογικούς χώρους όπου έχουν εντοπιστεί απομεινάρια οικισμών ήδη του 15ου π.Χ. αιώνα. Οι διάφορες ιβηρικές φυλές που διέμειναν στην περιοχή από τον 7ο π.Χ. αιώνα μέχρι τον εκρωμαϊσμό τους, μας άφησαν δείγματα προχωρημένης τέχνης όπως η Κυρία της Έλτσε και γραπτά κείμενα, που στην περιοχή του Αλικάντε είναι γραμμένα σε ένα ιβηροελληνικό αλφάβητο. Ο αυξανόμενος επεκτατισμός των Καρχηδόνιων κατά τον 3ο π.Χ. αιώνα επέφερε την έκρηξη του Β΄ Καρχηδονιακού Πολέμου εναντίον της Ρώμης, αφορμή του οποίου υπήρξε η πολιορκία και καταστροφή to 219 π.Χ. της συμμαχικής των Ρωμαίων πόλης του Σαγούντου. Ο εκρωμαϊσμός που ακολούθησε την ρωμαϊκή κατάκτηση της ιβηρικής χάρισε στην περιοχή τις πρώτες πόλεις· το 158 π.Χ. ιδρύθηκε η σημερινή Βαλένθια (ως Colonia Valentia Edetanorum) και κατά τον 1ο π.Χ. αι. η Έλτσε.

Νεώτεροι χρόνοι

Η παρακμή του Βασιλείου της Βαλένθιας και η ενσωμάτωση του Στέμματος της Αραγώνας στην Ισπανική Μοναρχία εξαφάνισαν την δυναμική της περιοχής. Κατακλείδα της παρακμής αυτής υπήρξε και η υποταγή του Βασιλείου στον Φίλιππο Ε΄ κατά τη διάρκεια του Πολέμου της Ισπανικής Διαδοχής, γεγονός που σήμανε την οριστική ενσωμάτωσή του στην συγκεντρωτική Ισπανία των Βουρβόνων, τόσο νομικά όσο και πολιτισμικά, με την απαγόρευση της χρήσης των βαλενσιανικών στις δημόσιες υπηρεσίες και την εκπαίδευση. Το φαινόμενο της καστελιανοποίησης των ανώτερων τάξεων της Βαλένθια ενισχύθηκε εις βάρος της βαλενσιανικής ιστορικής ταυτότητας.

Σύγχρονη εποχή

Ο 19ος αιώνας έφερε την ανάπτυξη της γεωργίας και της βιομηχανίας στην Κοινότητα. Με την επιστροφή της δημοκρατίας το 1975 στην Ισπανία, το Καθεστώς των Αυτονομιών συγκέντρωσε τις τρεις βαλενσιανικές επαρχίες του Αλικάντε, της Βαλένθια και της Καστελιό στα πλαίσια της νέας Βαλενσιανικής Κοινότητας. Το σύνολο των θεσμών που συνθέτουν την κυβέρνηση της Αυτονομίας ονομάζεται Ζενεραλιτάτ. Παράλληλα ο τουρισμός ήρθε να αντικαταστήσει την γεωργία ως την κύρια πηγή εσόδων, με κύριους πυρήνες την πρωτεύουσα και την παραλιακή ζώνη του Αλικάντε και της Ντένια.
BBC Βόρεια

1920-1968

Το BBC Βόρεια, κατά την πρώτη του λειτουργία, ήταν ένας μεγάλος τοπικός φορέας, με έδρα το Μάντσεστερ και κάλυπτε τις περιοχές που τότε καλύπτονται από τους τοπικούς φορείς BBC Βορειοδυτικά, BBC Βορειοανατολικά και Κάμπρια, BBC Γιόρκσαϊρ και BBC Γιόρκσαϊρ & Λίνκολνσαϊρ. Το ραδιόφωνο του φορέα στεγάζονταν σε ένα κτήριο απάνω από μία τράπεζα, γνωστό ως Παλιό Ραδιομέγαρο, στους Κήπους του Πικαντίλι. Το 1929, ο ραδιοφωνικός σταθμός είχε τρία στούντιο. Το πρώτο περιφερειακό τηλεοπτικό στούντιο του BBC, το στούντιο Α, έγινε η βάση του τηλεοπτικού σταθμού του BBC Βόρεια. Το κτήριο του τηλεοπτικού σταθμού βρίσκονταν επί της οδού Dickenson Road στη περιοχή Ράσχολμ. Το κτήριο ήταν μία πρώην εκκλησία η οποία ανήκε στην εταιρεία Mancunian Films και πέρασε στα χέρια του BBC το 1954.
Οι περιφερειακές ειδήσεις του BBC Βόρεια ξεκίνησαν το 1957 και έκπεμπαν από το στούντιο Ν στο κτήριο στους Κήπους του Πικαντίλι. Οι ειδήσεις εξυπηρετούσαν τη βόρεια Αγγλία. Δύο χρόνια αργότερα, η μισή περιφέρεια και συγκεκριμένα η βορειοανατολική Αγγλία και η κομητεία Κάμπρια ξεκίνησαν τις δικές τους ειδήσεις από το Νιούκασλ με το όνομα Look North. Το δελτίο ειδήσεων έκπεμπε από τον φορέα BBC Βορειοανατολικά και Κάμπρια.
Το Σεπτέμβριο του 1980 ξεκίνησαν να εκπέμπουν έξι ραδιοφωνικοί σταθμοί, οι οποίοι κάλυπταν τη βορειοδυτική Αγγλία και το Γιόρκσαϊρ.

1968-2004

Στις 25 Μαρτίου του 1968, το BBC ξεκίνησε την μετάδοση τηλεοπτικού σταθμού από το Ληντς από το Παλιό Ραδιομέγαρο, ως απάντηση στο ITV, το οποίο ήδη έκπεμπε στο Ληντς.
Το Ληντς έγινε η τρίτη πόλη απ' όπου ξεκίνησε να εκπέμπει πρόγραμμα με το τίτλο Look North. Τα άλλα δύο ήταν στο Νιούκασλ και στο Μάντσεστερ.
Το 1973, ο σταθμός μετακινήθηκε σε καινούργια στούντιο τα οποία είχαν έγχρωμες κάμερες. Το νέο κτήριο ονομάστηκε Κέντρο Μετάδοσης και ήταν δίπλα στο Παλιό Ραδιομέγαρο, το οποίο παράμεινε για ακόμα 30 χρόνια και τελικά κατεδαφίστηκε το 2004.
Κατά τη διάρκεια του 2001, ξεκίνησε να εκπέμπει ένας ξεχωριστός τηλεοπτικός σταθμός για τους τηλεθεατές του Ανατολικού Γιόρκσαϊρ και του Λίνκολνσαϊρ. Στον νέο σταθμό η εκπομπή Look North εκπέμπει στις 18:30 και το κεντρικό δελτίο ειδήσεων αργά τη νύχτα. Το Look North εξελίχτηκε σε ένα κανονικό 30λεπτο δελτίο ειδήσεων τον Νοέμβριο του 2002.
Τον Ιούνιο του 2004, το BBC Βόρεια απορροφήθηκε πλήρως από το BBC Γιόρκσαϊρ και το BBC Γιόρκσαϊρ & Λίνκολνσαϊρ.

Όμιλος BBC Βόρεια

Ο όμιλος BBC Βόρεια είναι η όγδοη επιχείρηση του BBC. Οι άλλες είναι το BBC Τηλεόραση, το BBC Ραδιόφωνο, ο Όμιλος BBC News, η Εκτελεστική Επιτροπή του BBC, το Διοικητικό Συμβούλιο του BBC, το BBC Future Media και το BBC Finance & Business και μια σειρά από υπηρεσίες του BBC (25 στο σύνολο), οι οποίες εδρέουν σε μία έκταση 200 στρεμμάτων, στο λεγόμενο MediaCityUK, το οποίο χτίστηκε από τον Όμιλο Πιλ (The Peel Group).
Το σχέδιο για το MediaCityUK ξεκίνησε το 2006.
Νεραντζιές Μεσσηνίας

Τοποθεσία

Οι Νεραντζιές βρίσκονται ανατολικά της Μεθώνης, από την οποία απέχουν περίπου 13 χιλιόμετρα και βορειοανατολικά από την Φοινικούντα, από την οποία απέχουν περίπου 3 χιλιόμετρα. Έχουν υψόμετρο 76 μέτρα και απέχουν 2,5 περίπου χιλιόμετρα από τη θάλασσα. Κοντά στις Νεραντζιές βρίσκεται επίσης, προς τα βόρειά της η Λαχανάδα σε απόσταση μόλις 600 περίπου μέτρων.

Ιστορικό οικισμού

Ο οικισμός Νεραντζιές, ο οποίος ανήκει στη δημοτική ενότητα Μεθώνης, είναι νεοσύστατος, καθώς αναγνωρίστηκε μόλις το 2001, όταν και υπήχθη στον κατηργημένο Δήμο Μεθώνης, ως το 2010. Από το 2011, μετά τις νέες αλλαγές του σχεδίου «Καλλικράτης» οι Νεραντζιές ανήκουν πλέον στον νέο Δήμο Πύλου - Νέστορος. Ο δήμος αυτός, συστάθηκε με το Πρόγραμμα Καλλικράτης με την συνένωση των προϋπαρχόντων δήμων Κορώνης, Μεθώνης, Παπαφλέσσα, Πύλου, Νέστορος και Χιλιοχωρίων. Οι Νεραντζιές σήμερα είναι οικισμός της Τοπικής Κοινότητας της Λαχανάδας του Δήμου Πύλου-Νέστορος, στην οποία υπάγονται επίσης το Ασπροχόρτι (νεοσύστατος οικισμός που αναγνωρίσθηκε το 2011) και η Λαχανάδα (έδρα).
Κενσαχάρα

Πληθυσμός

Το 1999 ο πληθυσμός του χωριού ανερχόταν στα 557 άτομα (273 άνδρες και 284 γυναίκες). Σύμφωνα με την απογραφή του 2009, το χωριό είχε πληθυσμό 607 ατόμων (296 άνδρες και 311 γυναίκες).
Γκούρα (πτηνό)

Κατάσταση πληθυσμού

Ο μεγαλύτερος κίνδυνος για τα γκούρα είναι το κυνήγι που, ακόμη και σήμερα,  απειλεί σε σημαντικό βαθμό για τα πτηνά. Γίνεται κυρίως από τους ντόπιους ιθαγενείς, για τα φτερά του λοφίου τους -που θεωρούνται περιζήτητα «τρόπαια»- αλλά και για το κρέας τους. Άλλη σημαντική απειλή είναι η υποβάθμιση και η απώλεια των δασικών ενδιαιτημάτων τους. 
Για τους προαναφερθέντες λόγους και, ανάλογα με το κάθε είδος ξεχωριστά, η IUCN ταξινομεί τα γκούρα, στα Σχεδόν Απειλούμενα (NT) ή Τρωτά (VU) (βλ. αντίστοιχα λήμματα).
Τιμόθεος Α΄ Ιεροσολύμων

Βίος

Γεννήθηκε στην Χώρα της νήσου Σάμου στις 22 Σεπτεμβρίου 1878. Ο πατέρας του, Νικόλαος Θέμελης ήταν ιερέας. Το κοσμικό όνομά του ήταν Πυθαγόρας. Αφού ολοκλήρωσε τις γυμνασιακές σπουδές του τον Σεπτέμβριο του 1898 μετέβη στα Ιεροσόλυμα όπου εισήχθη στη Θεολογική Σχολή του Σταυρού, υπό την προστασία του επίσης Σάμιου Δαμιανού Α΄. Απόιφοιτησε αριστούχος από την σχολή το 1905.
Τον Μάρτιο του 1906 εκάρη μοναχός και έλαβε το όνομα Τιμόθεος. Στη συνέχεια τον Απρίλιο της ίδιας χρονιάς χειροτονήθηκε σε διάκονο και αναχώρησε για την Αγγλία στο Πανεπιστήμιο της Οξφόρδης για σπουδές αγγλικής γλώσσας και αρχαιολογίας. Τον Ιούλιο του 1907 επέστρεψε και τον Σεπτέμβριο διορίστηκε Γραμματέας, διαχειριστής και βοηθός της Διευθύνσεως του περιοδικού Νέα Σιών. Τον Νοέμβριο διορίστηκε βιβλιοφύλακας και Διδάσκαλος του Κεντρικού Παρθαναγωγείου και Ιεροκήρυκας του ναού του.
Τον Απρίλιο του 1910 διορίστηκε Γραμματέας της Ιεράς Πατριαρχικής Συνόδου. Τον Σεπτέμβριο του 1912 διορίστηκε έφορος των Σχολών της Ιερουσαλήμ και τον Ιανουάριο του 1914 χειροτονήθηκε πρεσβύτερος. Τον Απρίλιο του 1917 διορίστηκε Αρχιγραμματέας του Ιερού Κοινού του Παναγίου Τάφου. Ως αρχιγραμματέας ίδρυσε Επιμελετήριο της γυναικείας εργασίας με σκοπό την βοήθεια εύρεσης εργασίας σε άπορες γυναίκες. 
Στις 18 Νοεμβρίου απομακρύνθηκε και μεταφέρθηκε με στρατιωτική συνοδεία στην Δαμασκό μετά από διαταγή του Τζεμά Πασά θεωρούμενος ως αγγλόφιλος. 
Μετά την κατάληψη όμως της Ιερουσαλήμ από τον στρατηγό Άλλενμπυ επανήλθε τον Δεκέμβριο του 1918 ως μέλος-αρχιμανδρίτης- της Πατριαρχικής Συνόδου.
Επειδή οι Φραγκισκανοί προέβαλαν αξιώσεις ο Τιμόθεος συνέταξε τον Μάιο του 1919 υπόμνημα αναιρετικό των θέσεών τους με τίτλο Οι Έλληνες εν τοις Αγίοις Τόποις και επανήλθε με δεύτερο Έλληνες και Φραγκισκανοί εν τοις Αγίοις Τόποις.Διενήργησε εράνους με σκοπό την αγορά νέων βιβλίων για τον εμπλουτισμό της κεντρικής βιβλιοθήκης του Πατριαρχείου.
Στις 23 Αυγούστου 1921 εξελέγη Αρχιεπίσκοπος Ιορδάνου. Την περίοδο αυτή συγκρότησε αρχαιολογική υπηρεσία του Πατριαρχείου Ιεροσόλύμων.
Στις 9 Ιουλίου 1935 εξελέγη Πατριάρχης Ιεροσολύμων.
Πέθανε στις 31 Δεκεμβρίου 1955.
Κρις Όλιβα

Βιογραφία

Ο Κρις Όλιβα γεννήθηκε στο Πόμπτον Πλέινς του Νιού Τζέρσεϊ στις 3 Απριλίου 1963, όντας νεότερος από τα τρία αδέλφια του. Το 1973, η οικογένεια του μετακόμισε στο Εσκοντίντο της Καλιφόρνια και τρία χρόνια αργότερα στο Ντούνεντιν της Φλόριντα.

Ο κατά τρία χρόνια μεγαλύτερος αδελφός του, Τζον, ασχολήθηκε με την μουσική παίζοντας πλήκτρα, γεγονός που ώθησε τον Κρις Όλιβα στην εκμάθηση κιθάρας. Τα πρώτα συγκροτήματα στα οποία συμμετείχε ήταν οι Metropolis και οι Tower, για να σχηματίσει με τον αδελφό του τους Avatar, το 1978. Το 1980, εντάχθηκε στο συγκρότημα ο ντράμερ Στιβ Γουόχολζ και ξεκίνησε να παίζουν σαν τρίο στην ευρύτερη περιοχή της Τάμπα, στην Φλόριντα. Την επόμενη χρονιά, το μπάσο ανέλαβε ο Κιθ Κόλινς και το 1982 ηχογράφησαν το ντέμο "Living for the Night" και το ΕΡ "City Beneath the Surface".

Το 1983, άλλαξαν το όνομα τους σε Savatage και κυκλοφόρησαν τα άλμπουμ "Sirens" και "Power of the Night", όπως και το ΕΡ "The Dungeons Are Calling". Στις 24 Ιουνίου 1984, ο Όλιβα παντρεύτηκε την Ντον Χόπκινς, στο Φίλιπ Παρκ του Σέιφτι Χάρμπουρ της Φλόριντα. Οι Savatage κυκλοφόρησαν πέντε ακόμη στούντιο δίσκους μέχρι το 1993, με τα "Hall of the Mountain King" του 1987 και "Gutter Ballet" του 1989 να θεωρούνται από τα σπουδαιότερα άλμπουμ του power/progressive metal.

Το 1992, ο Τζον Όλιβα και ο Στιβ Γουόχολζ αποχώρησαν από το συγκρότημα λόγω προσωπικών προβλημάτων, δίνοντας την θέση τους στους Ζακ Στίβενς και Τζεφ Πλέιτ, αντίστοιχα. Η νέα σύνθεση κυκλοφόρησε το άλμπουμ "Edge of Thorns", το 1993, τον τελευταίο δίσκο τον οποίο ηχογράφησε ο Κρις Όλιβα. Στο εξώφυλλο του άλμπουμ υπήρχε μία ζωγραφισμένη εκδοχή της συζύγου του Όλιβα, Ντον.

Στις 17 Οκτωβρίου 1993, το ζευγάρι μετέβαινε με το προσωπικό του όχημα στο "Annual Livestock Festival" του Ζέφιρχιλς της Φλόριντα. Ένα φορτηγό που κινούνταν στο αντίθετο ρεύμα, ξέφυγε από την πορεία του και ήλθε σε μετωπική σύγκρουση με το αυτοκίνητο του Όλιβα, σκοτώνοντας τον ακαριαία. Ο οδηγός του οχήματος, ο οποίος βρισκόταν υπό την επήρεια αλκοόλ, κρίθηκε ένοχος για ανθρωποκτονία και καταδικάστηκε σε φυλάκιση πέντε ετών, βγαίνοντας τελικά με αναστολή 18 μήνες αργότερα. Η ταφή του κιθαρίστα πραγματοποιήθηκε στο Μεμόριαλ Γκάρντενς του Παλμ Χάρμπουρ της Φλόριντα, με τα μέλη των Savatage να παίζουν στην μνήμη του στις 23 Νοεμβρίου 1993, χωρίς κιθαρίστα αλλά με την κιθάρα του Όλιβα στην σκηνή.
Στέφανος Κασιμάτης

Βιογραφικά στοιχεία

Υπήρξε αρθρογράφος της εφημερίδας «Το Βήμα» διατηρώντας την στήλη της «Πανδώρας» ενώ σήμερα αρθρογραφεί στην εφημερίδα «Καθημερινή» με το ψευδώνυμο Φαληρεύς. Έχει επίσης εργαστεί στην «Ελευθεροτυπία» και το εβδομαδιαίο περιοδικό της, «Ε». Το 2012 συμμετείχε στο συλλογικό έργο Ο ασάλευτος χρόνος της ελληνικής δικαιοσύνης (Εκδόσεις Καλλιγράφος).
Το 1992 πήρε συνέντευξη για το «Ε» από τον Κώστα Λαλιώτη, η οποία έμεινε στην ιστορία για την πολύ διάσημη μετέπειτα φράση του Λαλιώτη «το 2000 θα είμαι μόλις 49 ετών» καθώς και ότι το καλύτερο μάθημα για όποιον θέλει να ασχοληθεί με την πολιτική είναι η ταινία «Ραν» του Ακίρα Κουροσάβα.
1866 Σίσυφος

Φυσικά χαρακτηριστικά

Η μέση διάμετρος του Σισύφου εκτιμάται σε 8,48 χιλιόμετρα. O φασματικός τύπος του είναι S (λιθώδης), ενώ το γεωμετρικό άλβεδό του είναι 0,15. Ο Σίσυφος περιστρέφεται γύρω από τον εαυτό του μία φορά κάθε 2 ώρες και 24 λεπτά.
Μπρι Λάρσον

Ηθοποιία 

Η πρώτη δουλειά της Λάρσον ήταν ως ηθοποιός σε σκετσάκια του "The Tonight Show with Jay Leno" . Αργότερα πήρε ένα ρόλο στον τηλεοπτική σειρά "Schimmel", της οποίας τα γυρίσματα δεν είχαν ξεκινήσει ποτέ λόγο ότι ο πρωταγωνιστής είχε διαγνωστεί με καρκίνο. Μετά η Λάρσον κατάφερε να πάρει  ένα ρόλο στην τηλεοπτική σειρά "In Your Dreams" που μετά μετονομάστηκε σε "Raising Dad". Η σειρά σταμάτησε μετά από 27 επεισόδια και η Λάρσον αποφάσισε να κάνει οντισιόν για την τηλεοπτική σειρά "Hope & Faith" αλλά τελικά απέρριψαν αυτήν και άλλους ηθοποιούς που πήραν μέρος στο "pilot επεισόδιο" της σειράς.   
Το 2003, έπαιξε στην τηλεοπτική ταινία της Ντίσνεϊ "Right on Track". Τον Ιούλιο του 2004, έπαιξε στην ταινία "Sleepover" και "13 Going on 30". Το 2006 έπαιξε στην ταινία "Hoot". Ακόμα δώρησε την φωνή της σε χαρακτήρα της ταινίας "Farce of the Penguins". Το 2007 έπαιξε στην ταινία "Remember the Daze" και το 2008 στην ταινία μικρού μήκους "The Babysitter". Την χρονιά έπαιξε σε ένα επεισόδιο της τηλεοπτικής σειράς "Ghost Whisperer" και στην ταινία "Tanner Hall". Επίσης πήρε ένα ρόλο στην τηλεοπτική σειρά "United States of Tara".
Το 2012 έπαιξε στην ταινία "21 Jump Street". Το 2013 έπαιξε στην τηλεοπτική σειρά "Community", στο επεισόδιο "Herstory of Dance", και στο επισόδιο "Analysis of Cork-Based Networking" την επόμενη χρονιά. Το 2013 έπαιξε ακόμα στην ταινία "Short Term 12".
Το 2015 η Λάρσον έπαιξε στην ταινία "Trainwreck" και στην ταινία "Το δωμάτιο" (Room) και το 2019 ήταν πρωταγωνίστρια στην ταινία, της Marvel, Captain Marvel.

Μουσική

Η Λάρσον είναι τραγουδίστρια, μουσικός και συνθέτρια, κυκλοφόρησε το πρώτο της άλμπουμ το 2005, και από τότε έχει κάνει αρκετές συναυλίες στις Η.Π.Α.. Είχε ηχογράφηση κομμάτια και για δεύτερο άλμπουμ αλλά τελικά δεν κυκλοφόρησε ποτέ. Η Λάρσον είχε αναφέρει ότι θέλει να κάνει ένα καινούριο άλμπουμ αλλά χωρίς επυτιχία. Η τελευταία της συναυλία ήταν το 2010, τραγουδώντας το "Black Sheep", μαζί με το συγκρότημα "Metric" για την ταινία "Scott Pilgrim vs. the World".

Προσωπική ζωή 

Η Λάρσον είναι σε σχέση με τον μουσικό Άλεχ Γκρίνγουολντ  απο το 2013. Τον Φεβρουάριο του 2016, στο περιοδικό "Elle" αποκάλυψε ότι δεν έχει μιλήσει στον πατέρα της για πάνω από 10 χρόνια.
Πρωτοβουλία των έξι

Η Κίνηση των έξι για την ειρήνη και το διεθνή αφοπλισμό υπήρξε μια διεθνής πολιτική κίνηση στην οποία πρωτοστάτησαν οι ηγέτες έξι χωρών της υφηλίου, με στόχο τον περιορισμό των εξοπλισμών και την προώθηση των ειρηνευτικών διαδικασιών μεταξύ εμπολέμων κρατών. Θεωρείται ότι η κίνηση σημειώθηκε ως αντιστάθμισμα κατά της πολιτικής των Ηνωμένων Πολιτειών και της Σοβιετικής Ένωσης που είχαν εμπλακεί σε μια διελκυνστίδα ανταγωνισμού μέσω του "προγράμματος του πολέμου των άστρων" και άλλων διαφορών τους, οι οποίες είχαν καταστήσει επισφαλή τη διεθνή σταθερότητα. Στην πρωτοβουλία μετείχαν οι πρωθυπουργοί της Ελλάδας Ανδρέας Παπανδρέου, της Σουηδίας Ούλοφ Πάλμε, της Ινδίας Ίντιρα Γκάντι και οι πρόεδροι του Μεξικού Μιγκέλ ντε λα Μαντρίντ, της Αργεντινής Ραούλ Αλφονσίν και της Τανζανίας Τζούλιους Νιερέρε. Η πρωτοβουλία αναγγέλθηκε επίσημα στις 22 Μαΐου του 1984, αλλά πολύ σύντομα δέχθηκε δυο σοβαρά πλήγματα με την απώλεια αφενός της Ίντιρα Γκάντι που δολοφονήθηκε τον Οκτώβριο της ίδιας χρονιάς (αντικαταστάθηκε προσωρινά από το γιο της Ρατζίβ Γκάντι), αφετέρου του Πάλμε που δολοφονήθηκε το Φεβρουάριο του 1986. Παρά το αγαθό των προθέσεών τους, οι έξι ηγέτες δεν κατάφεραν να πετύχουν πολλά στην κατεύθυνση του στόχου τους αφού η κυριαρχία του ψυχρού πολέμου σε συνδυασμό με τα συμφέροντα και τις επιμέρους διεκδικήσεις που επικρατούσαν καθόλη τη διάρκεια της δεκαετίας του '80 δεν επέτρεψαν την δικαίωση των προσδοκιών τους.
Φανή Νικολαΐδου

Βιογραφία

Ήταν αυτοδίδακτη ηθοποιός πρόζας σε κωμωδίες. Ξεκίνησε την καριέρα της το 1920. Εμφανίστηκε με πολλούς θιάσους όπως της Μαρίκας Κοτοπούλη και του Κώστα Μουσούρη. Είχε μακροχρόνια συνεργασία με το Βασίλη Αργυρόπουλο και τον θίασό του, με τον οποίο μάλιστα πρωταγωνίστησε στη μοναδική ταινία που αυτός εμφανίστηκε, "Το στραβόξυλο", που είχαν παίξει μαζί και στο θέατρο. Μεταπολεμικά συμμετείχε στο θίασο του Αδ. Λεμού και παράλληλα εμφανίστηκε σε κινηματογραφικές ταινίες.
Γλώσσες της Ισλανδίας

Η Ισλανδία είναι ιστορικά πολύ απομονωμένο και γλωσσικά ομοιογενές νησί, αλλά ωστόσο έχει γίνει σπίτι για πολλές γλώσσες. Η γαελική γλώσσα ήταν η μητρική γλώσσα πολλών από τους πρώιμους Ισλανδούς. Αν και η Ισλανδική ή η Σκανδιναβική γλώσσα κυριαρχεί, οι βόρειες εμπορικές διαδρομές έφεραν τα γερμανικά, αγγλικά, τα ολλανδικά, τα γαλλικά και τα βασκικά στην Ισλανδία. Ορισμένοι έμποροι και κληρικοί εγκαταστάθηκαν στην Ισλανδία κατά τη διάρκεια των αιώνων, αφήνοντας την επιρροή τους στον πολιτισμό, αλλά γλωσσικά κυρίως με εμπορικούς, ναυτικούς και θρησκευτικούς όρους. Εκτός από αυτά και τις λατινικές λέξεις, τα Ισλανδικά έχουν αλλάξει εντυπωσιακά λίγο από την αρχή της εγκατάστασης ανθρώπων στη χώρα (γύρω στον 9ο-10ο αιώνα).
Τα Ισλανδικά δεν είναι μόνο η εθνική γλώσσα, αλλά είναι τώρα «η επίσημη γλώσσα στην Ισλανδία» βάσει του Νόμου Αριθ. 61/2011, που εγκρίθηκε από το κοινοβούλιο το 2011. Η Ισλανδική Νοηματική Γλώσσα επίσης αναγνωρίστηκε επίσημα από το νόμο το 2011 ως μειονοτική γλώσσα με συνταγματικά δικαιώματα και η πρώτη γλώσσα της κοινότητας κωφών της Ισλανδίας. Κατά τη διάρκεια της δανικής κυριαρχίας, η δανική ήταν μια μειονοτική γλώσσα στην Ισλανδία, αν και σήμερα ομιλείται μόνο από ένα μικρό αριθμό μεταναστών.
Η μελέτη των αγγλικών και των δανικών (ή άλλης σκανδιναβικής γλώσσας) είναι υποχρεωτική για τους μαθητές σε σχολεία υποχρεωτικής εκπαίδευσης και επίσης σε πολλά προγράμματα δευτεροβάθμιων σπουδών, και έτσι η γνώση των δύο γλωσσών είναι ευρέως διαδεδομένη. Άλλες ξένες γλώσσες που μελετώνται συχνά είναι τα γερμανικά, τα ισπανικά και τα γαλλικά.
Οι προσωρινοί επισκέπτες και κάτοικοι αποτελούν ένα μεγάλο μέρος του πληθυσμού, ιδιαίτερα στην πρωτεύουσα Ρέικιαβικ.
Α.Ο. Φάρος Κερατσινίου

Ίδρυση

Η ιστορία της ομάδας του Φάρου ξεκινά το 1971 από την περιοχή του Αγίου Ευθυμίου Κερατσινίου. Πρωτεργάτης της ιδέας ήταν ο Αρχιμανδρίτης Στέφανος Λαχάνης και οι πρώτες προπονήσεις έλαβαν χώρα στο μικρό γηπεδάκι παραπλεύρως της εκκλησίας. Ακολούθως η δραστηριότητα του σωματείου απλώθηκε, ενσωματώνοντας αθλητές από ολόκληρη την περιοχή. Το πλήρες αρχικό όνομα του συλλόγου ήταν Αθλητικός Όμιλος Αγίου Ευθυμίου Κερατσινίου «ο Φάρος».

Ιστορική αναδρομή

Το γυναικείο τμήμα καλαθοσφαίρισης του Φάρου ξεκίνησε με μαθήτριες από το γυμνάσιο της Χαραυγής. Σταδιακά ανέβηκε τις κατηγορίες για να φτάσει στην Α1 Εθνική Κατηγορία.
Κατά την αγωνιστική περίοδο 1992-93 ο σύλλογος κατέκτησε το Πρωτάθλημα Α' Κατηγορίας Γυναικών της Ε.Σ.Κ.Α. Δύο χρόνια μετά, την περίοδο 1994-95, η κατάκτηση της κορυφής του τελικού βαθμολογικού πίνακα της Β' Εθνικής Κατηγορίας (όμιλος Νότου) επέτρεψε την άνοδο του συλλόγου στην επόμενη κατηγορία. 
Από το 1995 υπάχθηκε στη δικαιοδοσία της Ε.Σ.ΚΑ.Ν.Α. μετά τη διάσπαση της Ε.Σ.Κ.Α. σε δύο ενώσεις. 
Τη χρονιά 1998-99 έλαβε χώρα η κατάκτηση του Πρωταθλήματος της Α' Κατηγορίας Γυναικών της Ε.Σ.ΚΑ.Ν.Α. με αποτέλεσμα την επιστροφή της ομάδας στη Β' Εθνική. 
Κατά την αγωνιστική περίοδο 1999-00 η ομάδα τερμάτισε δεύτερη στον όμιλό της, παραμένοντας ωστόσο στην κατηγορία. Την επόμενη χρονιά, 2000-01 ο σύλλογος ολοκλήρωσε τις αγωνιστικές του υποχρεώσεις δύο θέσεις παρακάτω. Η κακή πορεία της περιόδου 2001-02 οδήγησε την ομάδα στον υποβιβασμό.
Κατά την αγωνιστική περίοδο 2011-12 η νέα κατάκτηση της κορυφής της Α' Κατηγορίας Ε.Σ.ΚΑ.Ν.Α. είχε σαν αποτέλεσμα την επιστροφή του Φάρου στα εθνικά πρωταθλήματα. Προπονητής του συλλόγου τη χρονιά αυτή ήταν ο Κώστας Μελέτης, ο οποίος ανανέωσε το συμβόλαιό του και για την επόμενη χρονιά.
Την αγωνιστική περίοδο 2012-13 ο Φάρος έλαβε μέρος στο Πρωτάθλημα της Α2 Εθνικής Κατηγορίας και συγκεκριμένα στον Όμιλο Νότου. Δεν κατάφερε, ωστόσο, να παγιώσει τη θέση του στην κατηγορία, εφόσον στην τελική κατάταξη κατέλαβε την 9η θέση. Στα πλαίσια του θεσμού του Κυπέλλου Ελλάδος ο σύλλογος αποκλείστηκε κατά την 1η Αγωνιστική της Α' Φάσης όταν γνώρισε την ήττα από τη Φ.Ε.Α. με σκορ 72-45.

Τρέχουσα αγωνιστική περίοδος

Κατά την τρέχουσα αγωνιστική περίοδο, 2013-14, ο Α.Ο. Φάρος Κερατσινίου διαγωνίστηκε στο Πρωτάθλημα της Α' Κατηγορίας Γυναικών που διοργάνωσε η Ε.Σ.ΚΑ.Ν.Α., καθώς και στο Κύπελλο Γυναικών της ίδιας Ένωσης. Ολοκλήρωσε τις αγωνιστικές του υποχρεώσεις για την κανονική περίοδο στην 7η θέση της βαθμολογίας, μένοντας εκτός των Play-Offs, όπου συμμετείχαν τη χρονιά αυτή 4 αντί για 8 ομάδες.
Έδρα του Φάρου Κερατσινίου είναι το Κλειστό Γήπεδο Κερατσινίου «Παντελής Νικολαΐδης». Πρόεδρος του διοικητικού συμβουλίου είναι ο Βαγγέλης Τσάπας. Καθήκοντα πρώτου προπονητή διατηρεί ο Βασίλης Τυράσκης.

Ιστορική αναδρομή

Το τμήμα ανδρικής πετοσφαίρισης του Φάρου, ξεκινώντας από τις μικρές κατηγορίες με παιδιά της γειτονιάς, κατόρθωσε να φτάσει στην Α2 Εθνική Κατηγορία, όπου αγωνίστηκε για 9 αγωνιστικές περιόδους.
Στο Φάρο Κερατσινίου ξεκίνησε την καριέρα του ο διεθνής πετοσφαιριστής Μιχάλης Τριανταφυλλίδης.
Ολόσωμο τατουάζ

Το ολόσωμο τατουάζ είναι ένα εκτεταμένο τατουάζ, συνήθως με ένα παρόμοιο μοτίβο, στυλ ή θέμα που καλύπτει τον κορμό ή ολόκληρο το σώμα.  Έχει συνδεθεί με το φρικ σόου (freak show) και τους καλλιτέχνες του τσίρκου, καθώς και με τα παραδοσιακά Ιαπωνικά τατουάζ. Τέτοιου είδους τατουάζ έχουν σημαίνουσα πολιτιστική σημασία σε ορισμένους παραδοσιακούς πολιτισμούς, γιατί αντιπροσωπεύουν την ιεροτελεστία της μετάβασης, του γάμου ή του κοινωνικού καθορισμού.

Πλήρες τατουάζ μανίκι

Ένα πλήρες τατουάζ μανίκι, καλύπτει πλήρως το ένα χέρι, από τον ώμο μέχρι τον καρπό. Ένα πλήρες τατουάζ μανίκι μπορεί να αποτελεί μέρος ενός ολόσωμου τατουάζ.

Καμουφλάζ

Αυτού του είδους το τατουάζ μπορεί να χρησιμοποιηθεί για να καλύψει εκτεταμένο ουλώδη ιστό, κάνοντάς τον «αόρατο».

Τατουάζ πλάτης

Ένα τατουάζ πλάτης είναι ένα τατουάζ που καλύπτει σε μεγάλο βαθμό ή εντελώς την πλάτη και μπορεί να είναι μέρος ενός ολόσωμου τατουάζ.